
	REPUBLIKA HRVATSKA
OPĆINSKI PREKRŠAJNI SUD U ZAGREBU
Zagreb, Avenija Dubrovnik br. 8

Poslovni broj: Pp-12751/2025

R J E Š E N J E

	Općinski prekršajni sud u Zagrebu rješavajući po sucu Valeriji Radić uz prisustvo zapisničarke Danijele Brebrić u prekršajnom postupku protiv okrivljenika Luke Lovrića, zastupanog po odvjetniku Tomislavu Žulju, odlučujući o zahtjevu okrivljenika za naknadu troškova prekršajnog postupka, temeljem čl. 140. st. 2. u svezi sa čl. 138. st. 2. t. 7. Prekršajnog zakona (NN 107/07, 39/13, 157/13, 110/15, 70/17, 118/18, 114/22) i Tarife o nagradama i naknadi troškova za rad odvjetnika (NN 142/12, 103/14, 118/14, 107/15, 37/22, 126/22, 138/23, 107/25) dana 19. lipnja 2026.

r i j e š i o   j e
	
	I. 	Okrivljeniku Luki Lovriću ima se isplatiti iznos od 400,00 (četiristo eura) eura na ime naknade troškova prekršajnog postupka koji obuhvaćaju nagradu i nužne izdatke njegovog branitelja.

	II. 	Po pravomoćnosti ovog rješenja nalaže se računovodstvu ovog Suda, isplata iznosa iz točke 1. izreke ovog rješenja na račun odvjetnika Tomislava Žulja kod Zagrebačke banke, na broj račun IBAN: HR2823600001103021495. 

III. 	Preostali dio zahtjeva za naknadom troškova obrane odbija se kao neosnovan.			

					     Obrazloženje

1. Presudom ovog Suda broj: Pp-12751/2025 od 17.11.2025., okrivljenik je oslobođen od optužbe da bi počinio prekršaj iz čl. 82. st. 3. Zakona o sigurnosti prometa na cestama.
2. Okrivljenik je po gore navedenom odvjetniku podnio zahtjev za naknadu troškova zastupanja u ukupnom iznosu od 600,00 eura i to za: sastav prigovora na obavezni prekršajni nalog u iznosu od 200,00 eura, sastav pisane obrane od 22.10.2025. u iznosu od 200,00 eura i za ročište od 23.10.2025. u iznosu od 200,00 eura.
3. Zahtjev je djelomično osnovan.
4. Uvidom u spis te uzimajući u obzir vrijednost pojedinih radnji odvjetnika određenih odredbama Tarife o nagradama i naknadi troškova za rad odvjetnika (u nastavku: Odvjetnička tarifa) utvrđeno je da branitelju okrivljenika za sastav prigovora po Tbr. 5. t. 3. Odvjetničke tarife pripada 100 bodova, za pisanu obranu po Tbr. 4. t. 1. alineja 7. Odvjetničke tarife pripada 100 bodova, što je ukupno 200 bodova, dok je u ostalom dijelu postavljeni zahtjev sud odbio kao neosnovan. 

5. Naime, sud je dio postavljenog zahtjeva okrivljenika odbio kao neosnovan i to u dijelu koji se odnosi na zastupanje na ročištu od 23.10.2025. jer isti potražuje 100 bodova, a kako se radi o ročištu na koje nije pristupio okrivljenik, već branitelj, to okrivljenik nema pravo na navedeni trošak jer sukladno odredbi čl. 139. Prekršajnog zakona, okrivljenik bez obzira na ishod postupka podmiruje ovaj trošak, budući ga je prouzročio svojom krivnjom. Za napomenuti je da je na navedenom ročištu branitelj u spis predao pisanu obranu okrivljenika, a za koju obranu mu je sud priznao trošak pa se u konkretnom slučaju radi o višestrukom potraživanju (za ročište i pisanu obranu).  
6. S obzirom na navedeno, sud je utvrdio da branitelju okrivljenika u ovom prekršajnom postupku pripada 200 bodova, a uzimajući u obzir da je vrijednost jednog boda 2,00 eura to se okrivljeniku na ime nagrade i nužnih izdataka njegovog branitelja, ima isplatiti iznos od 400,00 (četiristo eura) eura pa je riješeno kao u izreci.

OPĆINSKI PREKRŠAJNI SUD U ZAGREBU
dana 19. lipnja 2026.


    Zapisničar                                                                                                   Sudac
Danijela Brebrić                                                                                        Valerija Radić
 

UPUTA O PRAVNOM LIJEKU:
Protiv ovog rješenja nezadovoljna stranka ima pravo žalbe u roku od 3 (tri) dana po primitku ovog rješenja. Žalba se podnosi Općinskom prekršajnom sudu u Zagrebu, Avenija Dubrovnik br. 8 -  u dva primjerka, a o žalbi odlučuje Visoki prekršajni sud Republike Hrvatske.

Dostavna naredba:
1. Okrivljeniku Luka Lovrić, Zagreb, Ulica Črnomerec 91
2. Odvjetniku Tomislav Žulj, Zagreb, Međimurska 9
3. Računovodstvu-po pravomoćnosti
4. Pismohrana

